Alfred Lillemaa
Alfred Lillemaa (enne eestistamist Blumberg; 25. juuli 1897 Lepiksaare, Avinurme vald (Torma kihelkond) – 13. detsember 1965 Tallinn) oli eesti mullateadlane. Lillemaa töötas aastatel 1923–1944 maahindajana ja mullastiku uurijana, 1944–1960 teadustöötajana. Ta oli 1956–1960 Eesti Maaviljeluse ja Maaparanduse TUI mullauurimisosakonna juhataja. Ta koostas Eesti mullastiku kaardi, piiritles mullastiku valdkonnad, algatas Eesti mullastiku suuremõõtkavalise kaardistamise ja põllumajandusmaa hindamise. 1947. aastal sai ta Nõukogude Eesti preemia ja 1957. aastal Eesti NSV teenelise teadlase aunimetuse. Avinurme keskuses avati 1987. aastal tema 90. sünniaastapäeva puhul mälestuskivi.